《谢曾子长分饷临江军黄雀》
宋代·晁公溯

远游旅食荒山里，竹鼠山鸡污刀几。
鸣鞭走送来扣门，眼明忽见衔环子。
江南今秋禾黍熟，场间啄穗惊不起。
正缘一饱堕网罗，包里头颅行万里。
登盘始欣不负腹，下箸未及先染指。
略须沃酒助甘腴，更觉披绵愈丰美。
使我转忆江湖乡，水珍海错那可忘。
十年不风尚能说，楚人未数鲤与鲂。
蛤蜊含浆自有味，蟹螯斫雪仍无肠。
红螺为酱胜食肉，白蝛你炙如截肪。
江瑶石首最贵者，千金一枚谁得尝。
但愿浮家老吴越，此生不愿尚书郎。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。